Fulltrúi Vinstri-grænna í velferðarráði Reykjavíkurborgar , Þorleifur Gunnlaugsson borgarfulltrúi , hefur sent fjölmiðlum bréf með viðkvæmum persónugreinanlegum upplýsingum , í leyfisleysi . Bréfið sem um ræðir fékk borgarfulltrúinn frá stúlku sem á í félagslegum erfiðleikum og nýtur þjónustu unglingaheimilisins Stígs . Þorleifur sendi fjölmiðlum bréfið og sagðist taka nafn stúlkunnar út , en gleymdi því hins vegar . Þar er því fullt nafn hennar . Hann hafði ekki leyfi til að birta nafnið , að því er kom fram í viðtali við móður stúlkunnar í fréttum Útvarpsins í kvöld . Tilefni bréfsendingarinnar var það að Vinstri grænir bókuðu gegn niðurskurði í fjárveitingum til unglingaheimila á borð við Stíg og Tröð , eftir að hafa fengið orðsendingu frá stúlkunni . Í bréfinu segir hún að Stígur hafi verið sér lífsnauðsynlegur eftir áfall sem hún lenti í . „ Núna þjáist ég af áfallaröskun og félagskvíða og hef gert það lengi en aldrei hefur mér liðið svona vel þar sem að í fyrsta skiptið á ég trausta vini og að mínu mati er það Stíg að þakka , " segir hin 16 ára gamla stúlka í bréfinu . Hún segir staði eins og Stíg ómetanlega fyrir unglinga sem eigi erfitt með að fóta sig í raunveruleikanum . Á fundi velferðarráðs var lagt til að styrkir til fyrrnefndar áfangaheimila verði ekki verðbættir , en fulltrúar VG og Samfylkingar í ráðinu lögðu til að þeir yrðu verðbættir á milli áranna 2007 og 2008 .